Telefolkets Fridom

Telefolkets Fridom, opprinnelig med tittelen Fridom, var en norsk avis som kom ut på Herøya/Notodden i årene 1945/1946 til 1950. Den var talerør for Norges Kommunistiske Parti.Side 98-99. Ole Martin Rønning: «Norges Kommunistiske Partis presse» i Arbeiderhistorie 2004. Årbok for Arbeiderbevegelsens arkiv og bibliotek. ISBN 82-90759-21-5 

Initiativet til å gi ut avis ble drøftet på møte i NKP-laget på industristedet Herøya 8. september 1945. Der valgte man en komité på tre personer som skulle kontakte andre bedrifter i distriktet for å utgi en «bedriftsavis». De tre var Th. Hansen, Kr. Dahl og Einar Johansen, med H. Christensen som suppleant.Side 29-30, Cella på Herøya, Fram forlag, Oslo 1952.

Resultatet ble avisen Fridom, som de første par årene den eksisterte ble utgitt med rot i det faglige miljøet og NKP-laget på Herøya. Avisen var på fire sider, i stort seks-spaltet format. I 1946 klarte man kun å få ut ti nummer, men fra 1947 kom den om lag hver fjortende dag.

Avisen ble lansert som en fortsettelse av den illegale avisen Fridom, som under krigen var blitt smuglet inn gjennom fabrikkportene på Herøya.«Arbeidernes avis», Fridom nr 2 1946 Avisens første nummer i 1946 var derfor merket «5. årgang». Tidlig i 1947 måtte den i all hast bytte navn. Postverket krevde det, siden en annen avis i hovedstaden visstnok benyttet det samme navnet.«Fridom og Telefolkets Fridom», Telefolkets Fridom nr 3 1947 Fra nr. 2 1947 het avisen derfor Telefolkets Fridom.

Avisens første nummer kom med undertittelen «Bedriftsavis for fagorganiserte arbeidere i Skiensfjorden», noe som raskt ble endret til «Bedriftsavis for fagorganiserte arbeidere i Telemark». Snart proklamerte man også at avisen skulle favne Notodden. Den fungerte etter hvert som et organ for NKP i hele distriktet, og etter livlig debatt vedtok NKP-laget på Herøya 16. februar 1948 også formelt å anbefale distriktets overtagelse av avisen.Side 72, Cella på Herøya, Fram forlag, Oslo 1952. Måneden etter var det imidlertid fortsatt Herøya-laget som sto for valgene til avisen, da Oddvar Aasland enstemmig ble valgt til sekretær i bladstyret, og Th. Hansen (formann), W Sivertsen, Oddvar Aasland og Olaf Syversen til avisens representantskap.Side 74, Cella på Herøya, Fram forlag, Oslo 1952.

Under det dramatiske partioppgjøret i NKP i 1949 sto Peder Furubotns linje sterkt i NKP i Telemark, og Telefolkets Fridom var den eneste NKP-avisen som støttet Furubotn-fløyen. I 1950 var avisen fullstendig dominert av stoff om konfliktene i partiet, og Telefolkets Fridom gikk inn da Furubotns endelige nederlag i NKP var et faktum. Siste nummer av avisen kom 4. mars 1950.

Redaktører
Oddvar Aasland (1946)
Odd Kløvfjeld (1946)
Syvert Larsen (1946)
Johs. Landfald (1946 - 1947)
Håkon A. Ødegaard (1947 - 1950)

I Ødegaards redaktørtid var Aasland «midlertidig redaktør» for et par nummer i 1948, mens Marchel Jacobsen var «fungerende og ansvarlig redaktør» deler av 1949, og senere redaksjonsekretær.

Referanser

Kategori:Partiaviser (Norges Kommunistiske Parti)
Kategori:Aviser etablert i 1945
Kategori:Aviser nedlagt i 1950
Kategori:Kommunisme i Norge